**Z Á P I S N I C A**

z desiateho zasadnutia členov výboru mestskej časti č. 3

**Dátum a miesto:** 12. 05. 2020 /utorok/ o 17:00 hod. v Kultúrnom dome Šaľa - Veča

**Prítomní:** Ing. Peter Jaroš, Ing. Ivan Kováč,   
 Ing. Slavomír Kališ, Marek Molnár, Miloš Rehák,   
 JUDr. Anna Torišková

**Neprítomní:** Ing. Peter Andráši – ospr.

Program:

1. Otvorenie
2. Materiály na 3. zasadnutie Mestského zastupiteľstva v Šali v roku 2020
3. Rôzne
4. Záver

# Priebeh desiateho zasadnutia VMČ č. 3:

1. **Otvorenie:**

Predsedníčka VMČ č. 3 privítala prítomných členov VMČ č. 3 na desiatom zasadnutí VMČ č. 3. Prezentovalo sa šesť (6) prítomných členov VMČ č. 3 a jeden člen sa ospravedlnil. Predsedníčka oboznámila prítomných z programom, ktorý bol zároveň všetkými prítomnými členmi VMČ č. 3 odsúhlasený.

1. **Materiály na 3. zasadnutie Mestského zastupiteľstva v Šali v roku 2020:**

Prítomní členovia VMČ diskutovali o materiáloch, ktoré budú predmetom rokovania MsZ, ktoré sa uskutoční dňa 14.05.2020. VMČ č. 3 odporúča všetky materiály predložiť na rokovanie MsZ.

1. **Rôzne:**

Na zasadnutí VMČ č. 3 sa mali záujem zúčastniť viacerí obyvatelia mestskej časti Veča. Vzhľadom na aktuálnu situáciu boli požiadaní, aby delegovali len jednu osobu, ktorá predloží ich návrhy, postrehy a podnety. VMČ č. 3 sa v mene tejto skupiny obyvateľov zúčastnila obyvateľka mestskej časti Veča pani D. L., ktorá požiadala členov VMČ č. 3 o prešetrenie starostlivosti o zeleň v mestskej časti Veča zo strany mesta, vzhľadom k tomu, že pred 2 rokmi boli vysadené pred budovou Centra občianskej vybavenosti (COV) tuje, keď tieto vyschli vysadili sa tam na jeseň minulého roka (2019) vavrínovce, ktoré opäť vyschli a následne sa tam znova vysadili vavrínovce tento mesiac, čo predstavuje nehospodárne nakladanie s prostriedkami mesta. Toto sa udialo napriek tomu, že obyvatelia viackrát kontaktovali zamestnancov mesta, či už priamo osobne, telefonicky alebo cez sociálne siete a upozorňovali na potrebu zavlažovania, resp. jeho zintenzívnenia a poukazovali na nedostatočnú starostlivosť. Avšak viaceré prísľuby neboli naplnené, čo malo za dôsledok opísaný stav.

Pani D. L. uviedla, že zastáva názor, že pri vavrínovcoch v prvom rade mala byť urobená kvalitnejšia zátarasa, ktorá bola urgovaná taktiež občanmi z Veče, mala tam byť nanosená kvalitná zemina a až potom sa mali vysadiť ďalšie mladé kríky.

Zároveň zdôraznila, že obyvatelia Veče si všimli, že aj ostatná mladá zeleň, ktorá bola vysadená vlani (okolo nového ihriska, stromy medzi činžiakmi na Hollého, nie sú zalievané pravidelne, živoria nedostatkom vlahy a v momentálnom období sucha majú zvädnuté listy. Občania žiadajú zverejniť presný rozpis zavlažovania Veče, aby si to vedeli odkontrolovať, či sa dodržiava rozpis zavlažovania a či je nastavený dostatočne tak, ako si to situácia hlavne v období sucha vyžaduje. Na záver uviedla, že ak nenastane očividná náprava, občania mestskej časti Veča sú rozhodnutí postúpiť celú vec celoslovenským médiám a ochranárom.

Keďže v jednej odpovedi hovorkyne mesta boli obyvatelia odporučení, aby sa obrátili na poslancov MsZ, obrátili sa na členov VMČ.

V zmysle vyššie uvedeného členovia VMČ č. 3 (poslanci) požadujú vykonať kontrolu a preveriť nasledovné:

* či uvedený výsledok opakovaných náhrad stromov a kríkov je spôsobený nedostatočnými službami od spoločnosti, ktorá vykonáva v meste údržbu zelene alebo neodborným prístupom, prípadne zanedbaním povinnosti zo strany zamestnancov mesta pri výkone agendy starostlivosti o zeleň (overiť harmonogram stanovený mestom, jeho dostatočnosť a dodržiavanie zo strany spoločnosti, či boli opakovane vysadené stromy predmetom reklamácie alebo boli znova nahradené z finančných zdrojov mesta),
* overiť dostatočnosť kontroly služieb, za ktoré mesto platí, zo strany zamestnancov mesta,
* vyčísliť prípadnú vzniknutú škodu pre mesto, a ak vznikla, zistiť možnosti náhrady škody, či už zo strany spoločnosti vykonávajúcej služby pre mesto alebo zo strany zamestnancov mesta (v akej výške sú súvisiace výdavky s výsadbou, odstraňovaním a nahradením v priebehu posledných troch (3) rokov, a to položkovite).

VMČ odporúča MsÚ zverejniť zazmluvnený harmonogram zavlažovania verejnej zelene, aby bola zabezpečená verejná kontrola zo strany občanov.

Cieľom kontroly ako aj zverejnenia harmonogramu je, aby sa do budúcna docielilo pravidelné zavlažovanie všetkých mladých stromov.

V zmysle § 12 ods. 2 písm. e) Štatútu mesta a v zmysle § 25 ods. 4 písm. e) zákona   
 č. 369/1990 Zb. o obecnom zriadení členovia VMČ č. 3 (poslanci) prejavili záujem zúčastniť sa na uvedenej kontrole.

1. **Záver:**

JUDr. Anna Torišková na záver poďakovala všetkým prítomným za účasť na desiatom zasadnutí členov VMČ č. 3.

**Zapísala:** JUDr. Anna Torišková

predseda VMČ č. 3

# Na vedomie:

1. primátor mesta
2. zástupkyňa primátora
3. zástupca primátora
4. prednostka MsÚ
5. vedúca – oddelenie organizačné a správne
6. členovia výboru